Paġna F'konformità mal-Istrateġija tal-UE kontra l-Proliferazzjoni tal-Armi ta' Qerda Massiva adottata mill-Kunsill Ewropew f'Diċembru 2003 (id-dok. 15708/03), huma previsti rapporti ta' progress ta' kull sitt xhur dwar l-implimentazzjoni tal-Istrateġija. Dan ir-rapport ta' progress ikopri l-attivitajiet li saru fl-ewwel nofs tal-2015. Il-prinċipji gwida tal-UE fil-qasam, f'konformità mal-objettivi tal-Istrateġija Ewropea ta' Sigurtà, l-Istrateġija tal-UE dwar in-Nonproliferazzjoni tal-AQM u l-Linji Ġodda ta' Azzjoni (dok. 17172/08), ikomplu jkunu: multilateraliżmu effettiv, inkluż il-promozzjoni tal-universalità tat-trattati, il-konvenzjonijiet u strumenti oħra internazzjonali u l-implimentazzjoni nazzjonali tagħhom, permezz ta' azzjoni diplomatika u assistenza finanzjarja lil pajjiżi terzi u organizzazzjonijiet internazzjonali; kooperazzjoni mill-qrib ma' sħab u pajjiżi terzi oħra bl-għan li tintlaħaq konverġenza globali tal-fehmiet dwar il-ħtieġa li tissaħħaħ is-sistema internazzjonali tan-nonproliferazzjoni. Komplew l-isforzi biex jiġu indirizzati kwistjonijiet ta' nonproliferazzjoni fir-relazzjonijiet bilaterali tal-UE mal-pajjiżi rilevanti kollha, b'mod partikolari permezz ta' laqgħat ta' djalogu politiku u kuntatti informali oħra; użu effettiv u komplementari tal-istrumenti u r-riżorsi finanzjarji kollha disponibbli – il-baġit tal-PESK, l-Istrument li jikkontribwixxi għall-Istabbiltà u l-Paċi (IcSP), strumenti oħra – sabiex jiġi massimizzat l-impatt tal-attivitajiet tagħha biex jinkisbu l-objettivi tal-Politika Estera tal-UE. Għaldaqstant, il-ħidma hija kkoordinata mill-qrib fil-Politika tas-Sigurtà usa' u l-attivitajiet ta' Prevenzjoni tal-Konflitt li jsiru mill-UE. Il-Konsulent Prinċipali u Mibgħut Speċjali għan-Nonproliferazzjoni u d-Diżarm tas-SEAE rrappreżenta lill-UE f'għadd ta' laqgħat internazzjonali ewlenin matul l-ewwel nofs tal-2015 (b'mod partikolari il-Grupp tad-Diretturi għan-Nonproliferazzjoni tal-G7 f'Aachen f'Jannar u f'Hamburg f'Marzu, il-Konferenza għar-Reviżjoni tat-TNP fl-2015 f'April-Mejju u l-konsultazzjonijiet ma' għadd ta' pajjiżi terzi dwar kwistjonijiet ta' nonproliferazzjoni u diżarm). Fl-ewwel semestru tal-2015, il-Mibgħut Speċjali ffoka fuq: iż-żieda fl-isforzi biex jiġi appoġġat it-Trattat dwar in-Nonproliferazzjoni tal-Armi Nukleari (NPT), b'mod partikolari fil-kuntest tat-tħejjijiet għall-Konferenza għar-Reviżjoni tat-TNP fl-2015. Dan jibqa' prijorità ewlenija għall-UE, minħabba wkoll ir-rilevanza diretta tiegħu għall-isfidi ewlenin ta' proliferazzjoni reġjonali fl-Iran u r-RDPK. L-UE kompliet tappoġġa l-proċess għall-istabbiliment ta' żona ħielsa mill-AQM fil-Lvant Nofsani. Il-Mibgħut Speċjali ilu f'kuntatt regolari mal-Faċilitatur Finlandiż, l-Ambaxxatur Laajava, b'rabta mat-tlaqqigħ tal-Konferenza ta' Ħelsinki, il-kontinwazzjoni tal-promozzjoni tal-inizjattiva għal Kodiċi ta' Kondotta Internazzjonali għall-Attivitajiet tal-Ispazju Extratmosferiku permezz tal-involviment wiesa' tal-Istati Membri tan-NU, il-promozzjoni tal-universalizzazzjoni u d-dħul fis-seħħ tat-Trattat dwar il-Projbizzjoni Totali ta' Provi Nukleari (CTBT), u ż-żieda fil-viżibbiltà ta' attivitajiet ta' komunikazzjoni tal-UE f'dan il-qasam, inkluż fil-kuntest ta' diversi avvenimenti bħal dak organizzat f'April fl-Iżrael li ta bidu għal proċess ta' għoti ta' informazzjoni tal-ispezzjoni fuq il-post tal-Eżerċizzju Integrat fuq il-Post (IFE14) tas-CTBTO li saret fil-Ġordan f'Novembru 2014, kif ukoll il-Konferenza ta' Reviżjoni tat-TNP fl-2015, intensifikazzjoni/bidu ta' djalogi ta' nonproliferazzjoni mas-sħab ewlenin barra mill-UE u segwitu tal-integrazzjoni tal-kwistjonijiet ta' nonproliferazzjoni fir-relazzjonijiet bilaterali tal-UE mal-pajjiżi kollha rilevanti, b'mod partikolari permezz ta' laqgħat ta' djalogu politiku u kuntatti oħra informali. Il-Grupp ta' Ħidma dwar in-Nonproliferazzjoni (CONOP), f'kooperazzjoni mill-qrib mad-Delegazzjonijiet rilevanti tal-UE, ikkontribwixxa b'mod attiv għat-tħejjijiet tal-pożizzjonijiet tal-UE għall-Konferenza ta' Reviżjoni tat-TNP 2015 f'April-Mejju, għal-laqgħat tal-Bord tal-Gvernaturi tal-IAEA f'Marzu u Ġunju, Sistema ta' Kontroll tat-Teknoloġija tal-Missili (MTCR) laqgħa tal-Punti ta' Kuntatt Imsaħħa f'Marzu, il-Laqgħa Annwali Regolari ta' Kodiċi ta' Kondotta tal-Aja (HCoC) f'Mejju, Plenarja tal-GICNT u l-laqgħat plenarji tal-Grupp ta' Fornituri Nukleari (NSG) f'Ġunju. Id-Delegazzjonijiet rilevanti tal-UE kkoordinaw il-ħidma fuq it-tħejjija tal-kontributi tal-UE għal laqgħat internazzjonali oħra, bħal dawk tal-Kummissjoni Preparatorja tas-CTBTO u l-korpi sussidjarji tagħha, u laqgħat rilevanti oħrajn fil-mandat tagħha. Konklużjonijiet tal-Kunsill li fihom il-pożizzjonijiet tal-UE għad-Disa' Konferenza ta' Reviżjoni tal-Partijiet għat-TNP ġew adottati fl-20 ta' April (dok. Abbażi tal-imsemmija Konklużjonijiet tal-Kunsill, id-dikjarazzjoni ġenerali tal-UE u dikjarazzjonijiet tal-UE għal kull wieħed mit-tliet Kumitati Ewlenin tal-Konferenza ta' Reviżjoni ġew iffinalizzati u saru fl-avveniment. Ir-RGħ/VP Mogherini għamlet id-dikjarazzjoni ġenerali tal-UE fit-tieni jum tal-Konferenza (28 ta' April). Tliet dokumenti ta' ħidma tal-UE ġew ippreżentati lill-Konferenza dwar: (1) CTBT, (2) salvagwardji u (3) d-Direttiva l-ġdida dwar is-Sigurtà tal-Euratom. L-UE organizzat żewġ avvenimenti sekondarji fil-Konferenza: wieħed b'appoġġ għall-Kodiċi ta' Kondotta tal-Aja kontra l-proliferazzjoni ta' missili ballistiċi (li sar fit-8 ta' Mejju) u l-ieħor dwar is-sikurezza u s-sigurta nukleari (li sar fl-14 ta' Mejju). Għalkemm il-Konferenza ta' Reviżjoni ma setgħetx tadotta dokument ta' eżitu ta' kunsens, il-Pjan ta' Azzjoni adottat fil-Konferenza ta' Riveżjoni tat-TNP 2010 għadu validu u l-UE ser tkompli tippromwovi l-implimentazzjoni sħiħa komprensiva, bilanċjata u sostantiva tiegħu. L-UE kompliet issaħħaħ l-appoġġ tagħha għall-Aġenzija Internazzjonali tal-Enerġija Atomika fi Vjenna. L-UE għadha donatur ewlieni għall-Fond tas-Sigurtà Nukleari, b'impenn ta' kważi EUR 40 miljun sa mill-2004 (inklużi l-aħħar impenji biex l-Aġenzija tingħata EUR 8,05 miljun, abbażi tad-Deċiżjoni tal-Kunsill 2013/517/PESK tal-21 ta' Ottubru 2013, li qed tiġi implimentata attwalment). Barra minn hekk, għas-sigurtà nukleari l-UE kkontribwixxiet bil-kompetenza esperta teknika tagħha fl-attivitajiet ta' taħriġ u sessjonijiet ta' ħidma organizzati mill-IAEA u biex il-pajjiżi terzi fil-mira jsaħħu l-kapaċitajiet fil-ġlieda kontra t-traffikar illeċitu ta' materjali nukleari u ta' materjali radjuattivi oħra. L-UE u l-IAEA komplew jikkoordinaw l-appoġġ tagħhom għall-pajjiżi terzi f'dan il-qasam. It-tielet Laqgħa Annwali tal-Uffiċjali Għolja (SOM), li tinvolvi is-SEAE, il-Kummissjoni Ewropea/l-Euratom u rappreżentanti tal-IAEA f'livell għoli, saret fl-4 u l-5 ta' Frar 2015 fil-bini tal-Kummissjoni Ewropea fil-Lussemburgu. L-għan tal-laqgħat tas SOM huwa li tissaħħaħ il-kooperazzjoni fl-oqsma kollha tal-attività tal-IAEA, tiżdied il-viżibbiltà tal-kontribuzzjonijiet tal-UE u tkompli tiġi kkoordinata l-azzjoni tal-UE, sabiex tiġi żgurata l-komplementarjetà u tiġi evitata s-sovrapożizzjoni bejn l-attivitajiet imwettqa miċ-Ċentri ta' Eċċellenza tal-UE għas-CBRN u mill-IAEA fil-qasam tas-Sigurtà Nukleari (għal dan il-għan, l-UE – permezz taċ-Ċentru Konġunt tar-Riċerka tal-Kummissjoni Ewropea – u l-IAEA qed jimplimentaw Arranġament Prattiku bħala gwida għall-kooperazzjoni tagħhom). Mill-2008 'l hawn, l-UE ddedikat, permezz ta' Konklużjonijiet tal-Kunsill, sa EUR 25 miljun lill-Bank tal-Uranju b'Arrikkiment Baxx (LEU) tal-IAEA. L-UE ttrasferiet EUR 20 miljun mill-Istrument li Jikkontribwixxi għall-Istabbiltà u l-Paċi biex tappoġġa l-Bank. Għanda tiġi pprovduta kontribuzzjoni oħra ta' mhux aktar minn EUR 5 miljun mill-baġit tal-PESK, ibbażata fuq Deċiżjoni tal-Kunsill. L-approvazzjoni tal-Kunsill hija pendenti sakemm isir progress fil-finalizzazzjoni u l-approvazzjoni ta' diversi ftehimiet, inkluż il-Ftehim dwar l-Istat Ospitanti bejn l-IAEA u l-Kazakistan. Fil-qasam tas-salvagwardji nukleari, id-Direttorat tas-Salvagwardji Nukleari tal-Kummissjoni Ewropea jkompli japplika s-salvagwardji fuq il-materjal nukleari ċivili kollu fit-28 Stat Membru kollha, li għandha baġit annwali ta' madwar EUR 20 miljun. L-attivitajiet ta' verifika tas-salvagwardji huma kkoordinati f'kooperazzjoni mill-qrib mal-IAEA. L-IAEA u l-Kummissjoni qed itejbu kontinwament il-kooperazzjoni tagħhom fil-qasam bil-għan li jiġi ottimizzat l-użu tar-riżorsi umani u finanzjarji, filwaqt li tinżamm l-ogħla effettività possibbli tas-salvagwardji. L-UE kompliet tipprovdi appoġġ tekniku importanti lill-IAEA fil-kamp tas-salvagwardji nukleari permezz tal-Programm ta' Appoġġ ta' Salvagwardji tal-Kummissjoni Ewropea. Filwaqt li l-UE ddedikat EUR 10 miljun biex tappoġġa l-proġett internazzjonali bil-għan li jiġi estiż u mmodernizzat il-Laboratorju Seibersdorf Safeguards fl-Awstrija (b'EUR 9,5 miljun diġà trasferiti), l-IAEA rreferiet għad-donaturi internazzjonali, inkluża l-UE, biex tikkontribwixxi wkoll għall-modernizzazzjoni tal-Laboratorju ta' Applikazzjonijiet Nukleari f'Seibersdorf. Fil-livell tal-esperti, il-Kummissjoni Ewropea f'kooperazzjoni mal-IAEA nediet proċess għall-valutazzjoni u l-appoġġ tat-titjib tal-Bażi tad-Data tal-IAEA dwar it-Traffikar Illeċitu (ITDB) b'reazzjoni għall-bżonnijiet tal-utenti. Ġie abbozzat dokument dwar l-aħjar prassi dwar il-kultura ta' rappurtar armonizzata u ser jiġi ppreżentat lill-IAEA. L-iżvilupp tal-FNI (Formola ta' Notifika ta' Inċident) fuq l-Internet, sabiex jiġu modernizzati l-mezzi ta' rappurtar, beda f'Ottubru 2013 u dalwaqt ser jiġi ffinalizzat. Taħt l-Istrument il-ġdid għall-Kooperazzjoni fis-Sikurezza Nukleari (INSC 2014-2020) l-UE tat EUR 3,5 miljun biex tappoġġa proġetti ta' kooperazzjoni dwar is-sikurezza nukleari implimentati mill-Aġenzija. Minbarra din il-kontribuzzjoni diretta, l-UE u l-IAEA qed jaħdmu flimkien mill-qrib b'mod partikolari biex jiġu indirizzati s-Siti Storiċi tal-Uranju fl-Asja Ċentrali taħt il-Grupp ta' Koordinazzjoni għal Siti Storiċi tal-Uranju (CGULS) kif ukoll il-Forum ta' Kooperazzjoni Regolatorja (RCF) li jikkoordina l-appoġġ internazzjonali għall-awtoritajiet regolatorji ta' pajjiżi ġodda (il-Belarussja, il-Ġordan, il-Vjetnam). Il-fondi tal-UE pprovduti lill-IAEA skont l-Azzjonijiet Konġunti minn I sa IV, u d-Deċiżjoni tal-Kunsill V għenu biex isir progress fl-isforzi tal-IAEA biex tissaħħaħ is-sigurtà nukleari f'pajjiżi terzi u tingħata prijorità lil dawk l-Istati li għandhom l-akbar ħtieġa għal titjib tal-kontroll tagħhom tar-radjuattività u l-materjal nukleari, u b'hekk għenu fit-tnaqqis tar-riskji. L-isforzi ffukaw fuq it-tisħiħ tal-infrastruttura leġislattiva u regolatorja tal-Istati relatata mal-materjal nukleari u materjal radjuattiv ieħor, il-miżuri ta' sigurtà nukleari għall-materjal nukleari u materjal radjuattiv ieħor użat, il-ħżin u t-trasport u l-faċilitajiet relatati tagħhom u l-kapaċitajiet tal-Istati li jittrattaw il-materjal nukleari u radjuattiv li ma jaqax taħt il-kontroll regolatorju nazzjonali, u b'hekk il-pajjiżi li jingħataw assistenza jkunu jistgħu jilħqu l-obbligi nazzjonali u internazzjonali tagħhom. Id-Deċiżjoni tal-Kunsill (IAEA VI, 2013/517/PESK) l-aktar reċenti, adottata fil-21 ta' Ottubru 2013, qed tikkontribwixxi biex tittejjeb aktar is-sigurtà nukleari fid-dinja kollha u biex tissaħħaħ is-sigurtà Ewropea, billi jingħata appoġġ lill-attivitajiet li jsiru mill-IAEA fil-qafas tal-Pjan dwar is-Sigurtà Nukleari 2014-2017, prinċipalment fl-oqsma deskritti hawn fuq. L-UE ppromoviet attivament id-dħul bikri fis-seħħ tat-Trattat dwar il-Projbizzjoni Totali ta' Provi Nukleari (CTBT), abbażi tad-Deċiżjoni tal-Kunsill 2012/699/PESK tat-13 ta' Novembru 2012 b'appoġġ għall-Organizzazzjoni tat-Trattat dwar il-Projbizzjoni Totali ta' Provi Nukleari (CTBTO) u bit-twettiq ta' sforzi ta' sensibilizzazzjoni mmirati lejn il-pajjiżi kollha li għadhom ma ffirmawx jew ma rratifikawx is-CTBT, inklużi l-Istati li fadal tal-Anness II li r-ratifika tagħhom hija meħtieġa għad-dħul fis-seħħ tat-Trattat. L-UE għadha għaddejja bis-sensibilizzazzjoni dwar is-CTBT f'diversi kuntesti, inkluż f'laqgħat ta' djalogu politiku, biex jiżdied ir-ritmu tar-ratifika tat-Trattat. Ir-RGħ/VP Mogherini kellha laqgħa bilaterali ma' Lassina Zerbo, is-Segretarju Eżekuttiv tal-Kummissjoni Preparatorja tas-CTBTO fil-marġini tal-Konferenza ta' Reviżjoni tat-TNP fl-2015 fi New York. L-Unjoni Ewropea ressqet ukoll dokument ta' ħidma dwar is-CTBT għall-Konferenza ta' Reviżjoni. Il-Mibgħut Speċjali għan-Nonproliferazzjoni u d-Diżarm ħa sehem fl-avveniment ta' livell għoli tas-CTBTO li sar fil-marġini tas-sessjoni ta' ħidma dwar "Eżerċizzju Integrat ta' Spezzjoni Fuq il-Post 2014: Informazzjoni u t-Triq 'il Quddiem" organizzata f'April f'Ramat-Gan (Iżrael) u osserva direttament l-eżiti u l-konklużjonijiet assoċjati tal-IFE14. F'dak il-kuntest, esprima rimarki li jenfasizzaw kemm l-appoġġ politiku u finanzjarju tal-UE għall-universalizzazzjoni kif ukoll l-implimentazzjoni effettiva tas-CTBT. It-test nukleari mwettaq mir-RDPK fit-12 ta' Frar 2013 u r-riskji ta' aktar testijiet possibbli wrew biċ-ċar l-importanza vera tar-reġim ta' verifika tas-CTBTO, li attwalment hu żviluppat u li l-UE ilha tappoġġa permezz tad-Deċiżjonijiet tal-Kunsill tagħha. It-timijiet tas-CTBTO ġew mobilizzati biex jipprovdu lill-pajjiżi kollha li ffirmaw is-CTBT bid-data rilevanti tal-hot-line sabiex dawn jingħataw lil dawk li jieħdu d-deċiżjonijiet. L-isforzi fir-rigward tal-manutenzjoni tan-Network ta' Stazzjonijiet Sismiċi Awżiljarji assistiti permezz tal-Azzjonijiet Konġunti/Deċiżjonijiet tal-Kunsill minn I sa V, u l-implimentazzjoni taċ-Ċentru Internazzjonali tad-Data tas-CTBTO (li jiġbor, janalizza u jiskambja d-data li tkun ġejja mill-istazzjonijiet tan-netwerk) ser jikkontribwixxu għas-sostenibbiltà meħtieġa tas-sistema. Barra minn hekk, huwa importanti ferm li jiġi appoġġat is-Segretarjat Tekniku Proviżorju tas-CTBTO fit-twettiq ta' aktar eżerċizzji, bħal dak li sar fil-Ġordan, biex jiġu ttestjati u jittejbu l-kapaċitajiet operattivi tas-sistema tal-ispezzjoni fuq il-post. L-UE baqgħet impenjata b'mod sħiħ għall-isforzi li qed isiru bl-għan li tinkiseb soluzzjoni diplomatika għall-kwistjoni nukleari Iranjana permezz ta' negozjati, ibbażati fuq it-TNP u l-implimentazzjoni sħiħa tar-Riżoluzzjonijiet kollha rilevanti tal-KSNU u tal-Bord tal-Gvernaturi tal-IAEA. L-implimentazzjoni mingħajr xkiel tal-ftehim interim magħruf bħala l-Pjan ta' Azzjoni Konġunt (JPoA) li ntlaħaq bejn l-E3/EU+3 u l-Iran f'Ġinevra f'Novembru 2013, li ġie estiżż sat-30 ta' Ġunju 2015, ipprovda l-ispazju meħtieġ għall-proċess diplomatiku kurrenti. Mill-bidu tal-implimentazzjoni tal-JPoA l-UE bħala l-faċilitatur tat-taħditiet nukleari E3 + 3 (iċ-Ċina, Franza, il-Ġermanja, ir-Russja, ir-Renju Unit u l-Istati Uniti) bdiet negozjati mal-Iran bil-għan li tintlaħaq soluzzjoni komprensiva fuq perijodu twil għall-kwistjoni nukleari Iranjana kif previst fil-Pjan ta' Azzjoni Konġunt. Fil-laqgħa f'lausanne fit-2 ta' April 2015, ir-Rappreżentant Għoli tal-UE u l-Ministri tal-Affarijiet Barranin tal-E3 + 3 u l-Iran laħqu qbil politiku dwar il-parametri ewlenin għal ftehim komprensiv dwar il-kwistjoni nukleari Iranjana. Minn dakinhar 'l hawn ilha għaddejja ħidma fil-livell tad-Direttur Politiku u tal-esperti biex il-fqbil ta' Lausanne jissarrfu fi ftehim bil-miktub sal-aħħar ta' Ġunju meta jiskadi l-ftehim interim. B'mod parallel mad-direzzjoni tal-E3/EU+3, il-Qafas ta' Kooperazzjoni bejn l-IAEA u l-Iran għandu l-għan li jsolvi l-kwistjonijiet preżenti u passati kollha, inklużi dawk marbutin ma' dimensjonijiet militari possibbli. Saru diversi laqgħat tekniċi fil-Qafas ta' Kooperazzjoni bejn l-IAEA u l-Iran. Madankollu, l-Iran għadu ma implimentax iż-żewġ miżuri prattiċi pendenti u ma ppropona l-ebda miżura prattika fit-tielet stadju tal-Qafas ta' Kooperazzjoni, minkejja li reġgħu saru talbiet mill-Aġenzija. L-UE tibqa' mħassba li l-Iran qed jiżviluppa u jittestja missili ballistiċi u vetturi għall-illanċjar fl-ispazju bi ksur tar-Riżoluzzjonijiet Nru 1737, 1747, 1803, 1835 u 1929 tal-KSNU. L-UE kkundannat dawk l-attivitajiet ripetutament peress li dawn joħolqu r-riskju inerenti li apparat nukleari esplożiv jiġi adattat biex jintuża bħala arma. Rigward ir-RDPK, l-UE għadha mħassba ferm dwar l-iżvilupp kontinwu ta' programmi nukleari u ta' missili ballistiċi tagħha u l-prijorità politika li r-reġim jagħti lit-titjib tal-kapaċitajiet nukleari tiegħu. L-UE kompliet tħeġġeġ lir-RDPK biex tirrispetta l-obbligi tagħha, li hija ħadet bir-Riżoluzzjonijiet rilevanti tal-Kunsill tas-Sigurtà tan-NU, inkluż billi tabbanduna l-programmi nukleari billi tabbaduna l-programmi eżistenti kollha tagħha nukleari, ta' armi oħra ta' qerda massiva, u ta' missili ballistiċi b'manjiera totalament kompleta, verifikabbli u irriversibbli. L-UE kompliet tappella lir-RDPK biex tirritorna lejn konformità sħiħa mal-obbligi ta' salvagwardja tat-TNP u tal-IAEA, u biex tipprovdi lill-IAEA l-aċċess mitlub għal individwi, dokumentazzjoni, tagħmir u faċilitajiet. L-UE appoġġat b'mod kostanti li jissokta l-proċess ta' Taħditiet bejn is-Sitt Partijiet, u appellat lir-RDPK biex terġa' lura għal negozjati internazzjonali kredibbli u awtentiċi. Minbarra li implimentat ir-Riżoluzzjonijiet tal-Kunsill tas-Sigurtà tan-NU, l-UE introduċiet ukoll miżuri restrittivi awtonomi addizzjonali, inklużi kontrolli msaħħa fuq oġġetti b'użu doppju u fuq il-proliferazzjoni tal-armi konvenzjonali. L-UE ġeddet l-appell tagħha lir-RDPK biex tirratifika s-CTBT u biex tirrinunzja milli twettaq aktar atti provokattivi. Ir-RDPK tkompli tisfida r-Riżoluzzjonijiet tal-KSNU 1695, 1718, 1874, 2087 u 2094, u dan ġie kkundannat mill-UE fl-aktar termini qawwija. L-UE għadha impenjata lejn id-diżarm u l-kontroll tal-armi nukleari abbażi tat-trattat u tenfasizza l-ħtieġa li jiġġeddu l-isforzi multilaterali u li tingħata ħajja mill-ġdid lil korpi ta' negozjar multilaterali, b'mod partikolari l-Konferenza dwar id-Diżarm (KD), b'ħarsa f'dan ir-rigward lejn possibiltajiet bħat-tkabbir futur tagħha. L-istaġnar kontinwu tagħha, inkluż il-falliment persistenti tagħha li taqbel dwar Programm ta' Ħidma, jibqa' sors ta' tħassib. L-UE ttenni l-appell tagħha għall-bidu immedjat u l-konklużjoni bikrija tan-negozjati fil-Konferenza dwar id-Diżarm (KD) ta' Trattat li jipprojbixxi l-produzzjoni ta' materjal fissili għall-armi nukleari jew apparat splussiv nukleari ieħor, abbażi ta' CD/1299 u l-mandat li jinsab fih li għadu prijorità ċara. L-UE tappella lill-Istati kollha li għadhom m'għamlux hekk biex jiddikjaraw u jsostnu moratorju immedjat fuq il-produzzjoni ta' materjal fissili għal armi nukleari jew oġġetti esplussivi nukleari oħra, kif ukoll biex iżarmaw jew jikkonvertu għal użu mhux esplussiv biss il-faċilitajiet iddedikati għall-produzzjoni ta' materjal fissili għall-armi nukleari. L-UE tilqa' l-azzjoni ta' dawk mill-ħames Stati li għandhom armi nukleari, b'mod partikolari miż-żewġ Stati Membri tal-UE, li ddikjaraw il-moratorji rilevanti u żarmaw jew ikkonvertew tali faċilitajiet. l-UE tilqa' wkoll id-diskussjonijiet kostruttivi u l-konklużjoni b'suċċess tal-laqgħat tal-Grupp ta' Esperti Governattivi fl- 2014 u 2015 u esprimiet il-fiduċja tagħha li r-rapport tagħhom ser jifforma l-pedament għal negozjati futuri. Fis-17 ta' Frar, id-Deċiżjoni tal-Kunsill (PESK) 2015/259 għas-snin 2015-2017 ġiet adottata, u għamlet disponibbli għall-OPCW madwar EUR 2,5 miljun għal attivitajiet ta' appoġġ bħall-promozzjoni tal-universalità, l-implimentazzjoni nazzjonali, il-kooperazzjoni internazzjonali, il-Programm tal-Afrika u l-implimentazzjoni ta' lezzjonijiet meħuda mill-operazzjoni Sirjana. Din id-Deċiżjoni tal-Kunsill hija s-sitt kontribuzzjoni volontarja tal-UE għal attivitajiet tal-OPCW sa mill-2005, bħala xhieda ta' appoġġ kontinwu u b'rikonoxximent tal-ħidma importanti mwettqa mill-organizzazzjoni. L-UE kompliet tappoġġa lill-Organizzazzjoni għall-Projbizzjoni ta' Armi Kimiċi (OPCW) għall-eliminazzjoni tal-programm ta' armi kimiċi Sirjan. Hija għamlet dan bl-estensjoni tal-validità tad-Deċiżjoni li mill-IcSP tikkontribwixxi EUR 12-il miljun għall-Fond Fiduċjarju tal-OPCW. Fuq it-talba tal-OPCW, l-UE qed teżamina l-possibbiltà li tkompli tikkontribwixxi għall-qerda tal-kumplament tal-Faċilitajiet ta' Produzzjoni tal-Armi Kimiċi Sirjani u attivitajiet relatati. Id-Deċiżjoni tal-Kunsill 2014/74/PESK tal-11 ta' Frar 2014 u r- Regolament tal-Kunsill (UE) Nru 124/2014 tal-10 ta' Frar 2014 introduċew deroga għall-użu possibbli ta' assi ffriżati Sirjani sabiex jiġu koperti l-ispejjeż relatati mal-attivitajiet tal-missjoni ta' verifika u ta' qerda ta' armi kimiċi li l-OPCW qed twettaq fis-Sirja. F'Novembru 2014, l-UE indirizzat ittra lid-Direttur Ġenerali tal-OPCW u informatu dwar il-possibbiltà msemmija hawn fuq u għaldaqstant talbitu jibgħat démarche dwar dan lill-awtoritajiet Sirjani. Il-proposta ntbagħtet lill-awtoritajiet Sirjani li s'issa qed jirrifjutawha. Madankollu, l-UE tkompli terġa' lura għal din il-proposta f'kull opportunità adatta u fid-dikjarazzjonijiet tal-UE fl-OPCW. Wara t-Tielet Konferenza (April 2013) għar-Reviżjoni tal-Konvenzjoni dwar l-Armi Kimiċi (CWC), l-UE kompliet tiffoka fuq il-prijoritajiet tagħha, partikolarment: (i) it-tkomplija tal-qerda ta' ħażniet eżistenti; (ii) il-promozzjoni tal-universalità tas-CWC (fl-14 ta' Ottubru 2013, is-Sirja saret il-190 Stat Parti għall-Konvenzjoni); (iii) l-implimentazzjoni nazzjonali skont l-Artikolu VII; (iv) il-bidla għal sforzi ta' nonproliferazzjoni; (v) il-promozzjoni tat-tisħiħ tal-kapaċitajiet fir-rigward tas-sigurtà u s-sikurezza fl-industrija tal-kimika f'pajjiżi li qed jiżviluppaw, f'konformità mal-Artikolu XI, u b'rispons għall-użu ta' armi kimiċi, skont l-Artikolu X. Minkejja l-ħtieġa li jintlaħqu xi wħud mill-għanijiet inizjali ewlenin tas-CWC, l-UE u l-Istati Membri tagħha bdew riflessjoni biex jidentifikaw l-istadju ta' wara l-qerda tal-armi kimiċi u gradwalment qed jibdew iqisu l-isfidi għar-rilevanza futura (jiġifieri li jwaqqfu milli jerġgħu jitfaċċaw l-armi kimiċi, l-użu minn atturi mhux statali u terroristi, il-konverġenza mal-bioloġija), u għalhekk l-effettività tal-konvenzjoni. B'dan il-ħsieb, l-UE ser teżamina bir-reqqa n-nota maħruġa reċentement mill-OPCW intitolata "L-OPCW fl-2025: niżguraw dinja ħielsa minn armi kimiċi", dokument S/1252/2015 datat is-6 ta' Marzu 2015, bil-għan li tikkontribwixxi għad-dibattitu rilevanti fl-organi kompetenti tal-OPCW. F'termini ta' impatt tal-appoġġ tal-UE, il-pajjiżi kollha li kienu ntgħażlu biex jirċievu assistenza użaw din biex jittrattaw dawn in-nuqqasijiet tekniċi kritiċi, li jippermettu lil dawn l-Istati Partijiet jagħmlu progress sinifikanti lejn implimentazzjoni nazzjonali tas-CWC. B'mod konkret, jista' jiġi nnotat li d-Deċiżjonijiet tal-Kunsill tal-UE jibqgħu l-uniku mezz possibbli biex tingħata din it-tip ta' assistenza biex titratta nuqqasijiet fl-implimentazzjoni. Mid-90 sottoproġett ta' implimentazzjoni nazzjonali li saru mis-Segretarjat Tekniku tal-OPCW fi snin reċenti, madwar nofs ma setax isir mingħajr il-fondi tal-Azzjonijiet Konġunti/Deċiżjonijiet tal-Kunsill. Sa fejn hija kkonċernata l-prijorità tal-UE dwar il-promozzjoni tal-universalità, b'kollox dsatax-il pajjiż ingħaqdu mal-Konvenzjoni minn mindu ġiet adottata l-ewwel Azzjoni Konġunta u erbgħa minn dawk li ngħaqdu mal-Konvenzjoni fl-2005 kienu involuti f'attività ta' sensibilizzazzjoni ffinanzjata mill-Azzjoni Konġunta/Deċiżjoni tal-Kunsill tal-UE; dan kien il-każ għall-pajjiżi kollha li ngħaqdu matul is-snin ta' wara. Qabel it-Tmien Konferenza għar-Reviżjoni tal-BTWC (Ġinevra, Novembru/Diċembru 2016), l-UE ħadmet għan-negozjar u l-adozzjoni futura possibbli ta' Deċiżjoni ġdida tal-Kunsill b'appoġġ għall-BTWC u Pożizzjoni Komuni tal-UE għall-Konferenza għar-Reviżjoni li jmiss. L-UE hija wkoll impenjata fl-appoġġ għat-titjib fil-bijosikurezza u l-bijosigurtà. F'dan ir-rigward, id-Deċiżjoni tal-Kunsill 2013/668/PESK adottata fit-18 ta' Novembru 2013 tipprevedi aktar minn EUR 1,7 miljun biex tappoġġa, permezz tal-għarfien espert tekniku tal-Organizzazzjoni Dinjija tas-Saħħa, proġetti maħsuba għall-promozzjoni, f'xi Stati Partijiet magħżula, tal-għarfien dwar il-bijoriskju, il-ġestjoni tal-bijoriskju fil-laboratorji, u l-iżvilupp ta' strateġiji nazzjonali fil-laboratorji. L-UE tikkunsidra l-Kodiċi ta' Kondotta tal-Aja kontra l-proliferazzjoni tal-missili ballistiċi (HCoC) bħala strument multilaterali uniku li għandu l-għan li jrażżan il-proliferazzjoni tas-sistemi ta' missili ballistiċi u teknoloġiji relatati permezz ta' miżuri ta' trasparenza u ta' bini ta' fiduċja u appoġġatu bis-sħiħ sa mill-bidu tiegħu. L-Istati Membri kollha tal-UE ssottoskrivew għall-Kodiċi. L-UE kompliet issegwi u tappoġġa it-tliet aspetti tal-Kodiċi: l-universalità, l-implimentazzjoni, u l-funzjonament imsaħħaħ u mtejjeb. L-implimentazzjoni ta' Deċiżjoni tal-Kunsill ġdida (2014/913/PESK) b'appoġġ għall-HCoC adottata mill-Kunsill fil-15 ta' Diċembru 2014 bdiet fir-rebbiegħa tal-2015. Waqt il-KD, avveniment sekondarju ġie organizzat mill-UE f'Mejju 2015, fil-marġini tal-Konferenza għar-Reviżjoni tat-TNP. L-UE kienet rappreżentata mill-Kap tad-Delegazzjoni tal-UE fi Vjenna. Saru referenzi ċari għall-finanżjament tal-UE, li ntennew minn kważi l-kelliema kollha. L-avveniment ixxandar live. L-Istati Membri tal-UE qed jaħdmu fuq l-implimentazzjoni tad-Deċiżjoni tal-Kunsill 2014/913/PESK tal-15 ta' Diċembru 2014 b'appoġġ għall-HCoC u n-nonproliferazzjoni tal-missili ballistiċi. Il-laqgħa plenarja tal-2014 dwar l-MTCR saret bejn l-1 u t-3 ta' Ottubru f'Oslo, fejn saret dikjarazzjoni tal-UE. Laqgħa tal-Punti ta' Kuntatt Imsaħħa tal-MTCR kienet organizzata f'Marzu 2015 fejn is-SEAE għamlet dikjarazzjoni komprensiva. Erba' pajjiżi tal-UE minn fost l-UE 9 ġeddew l-applikazzjoni tagħhom għal sħubija fl-MTCR: Ir-Rumanija, l-Estonja, is-Slovenja u l-Kroazja. Fil-plenarja tal-2014 f'Oslo, il-Lussemburgu u n-Netherlands ħabbru li ser jieħdu r-rwol ta' Presidenza konġunta tal-MTCR għall-2015-2016. L-UE kompliet tagħmel progress fir-rigward tal-implimentazzjoni tal-Pjan ta' Azzjoni tas-CBRN (Kemikali, Bijoloġiku, Radjoloġiku u Nukleari) tal-UE adottat fl-2009, u sa issa xi 30 proġett ġew appoġġati mill-Programm ta' Prevenzjoni u Ġlieda kontra l-Kriminalità (ISEC). Barra minn hekk, firxa ta' proġetti ta' riċerka relatati mas-CBRN iffinanzjati mill-Programm għal Soċjetà Sigura taħt is-seba' Programm Qafas qed jagħtu appoġġ xjentifiku u tekniku lill-Pjan ta' Azzjoni tas-CBRN permezz ta' żviluppi ta' riċerka li jkopru ċ-ċiklu sħiħ ta' ġestjoni ta' kriżijiet (mill-prevenzjoni sal-irkupru). Attivitajiet jinsabu għaddejjin ukoll biex jidentifikaw il-ħtiġijiet ta' standardizzazzjoni f'dan il-qasam li jistgħu jwasslu għal standards imsejħa "European Norms" (EN). Il-programm Orizzont 2020 (2014-2020) ser isaħħaħ l-isforzi li jinsabu għaddejjin fir-riċerka tas-CBRN permezz ta' suġġetti ffukati, li l-programm ta' ħidma tagħhom ġie adottat fl-10 ta' Diċembru 2013. Rapport ta' Progress dwar l-Implimentazzjoni tal-Pjan ta' Azzjoni għall-2012 enfasizza bosta riżultati, partikolarment fir-rigward ta' skambju ta' informazzjoni u prattiki tajbin imsaħħa, l-organizzazzjoni ta' eżerċizzji ta' taħriġ konġunt, u l-qbil dwar tliet listi tal-UE ta' sustanzi ta' riskju għoli fl-oqsma kimiċi, bioloġiċi u radjoloġiċi, rispettivament. Sabiex jiġi implimentat il-Pjan ta' Azzjoni attwali sal-2015 u biex tiġi definita l-Aġenda tas-CBRN-E, il-Kummissjoni taħdem mill-qrib mal-awtoritajiet tal-Istati Membri u partijiet interessati rilevanti oħra fil-Grupp Konsultattiv tas-CBRN-E u s-sottogruppi li jiltaqgħu regolament. F'Mejju 2014, il-Kummissjoni Ewropea adottat Komunikazzjoni dwar "approċċ ġdid tal-UE għad-detezzjoni u l-mitigazzjoni tar-riskji CBRN-E" (dokument COM(2014) 247 final). Fil-Komunikazzjoni, il-Kummissjoni tipproponi li tiġi ffaċilitata l-kooperazzjoni prattika għad-individwazzjoni u l-mitigazzjoni tar-riskji CBRN-E fil-livell tal-UE, inkluż li ssir ħidma mal-industrija, mal-operaturi tal-faċilitajiet li jaħdmu b'materjali CBRN-E (produtturi ta' tagħmir u fornituri ta' servizzi tas-sigurtà) u ma' partijiet interessati oħrajn. Id-dokument fih sensiela ta' 30 azzjoni li għandhom jiġu implimentati fil-futur qarib minn servizzi differenti tal-Kummissjoni f'kooperazzjoni mal-Istati Membri. Ser jiġu żviluppati għodod konkreti, li jvarjaw minn materjal ta' gwida, taħriġ u sensibilizzazzjoni, sa attivitajiet ta' prova. Il-Kummissjoni attwalment qed tiġbor kontributi mill-Istati Membri kif ukoll minn istituzzjonijiet u servizzi Ewropej rilevanti oħra bil-ħsieb li tippreżenta – sal-aħħar tas-sena – rapport finali ta' progress dwar l-implimentazzjoni tal-Pjan ta' Azzjoni għall-2009. Fl-istess waqt, il-Kummissjoni ser tipprreżenta ideat għall-ħidma futura fil-qasam tas-CBRN-E. L-Inizjattiva ta' "mitigazzjoni tar-riskju taċ-Ċentri ta' Eċċellenza (CoE) tas-CBRN tal-UE", iffinanzjata permezz tal-Istrument li jikkontribwixxi għall-Istabbiltà u l-Paċi, tnediet mill-UE f'Mejju 2010. Iċ-Ċentri ta' Eċċellenza tas-CBRN tal-UE qed jinħolqu b'rispons għar-rikonoxximent ta' kapaċità istituzzjonali insuffiċjenti ta' diversi pajjiżi biex itaffu r-riskju tas-CBRN: attivitajiet kriminali (proliferazzjoni jew terroriżmu tas-CBRN), naturali u diżastri aċċidentali (inċidenti industrijali). L-objettiv tagħhom hu l-iżvilupp ta' politika CBRN li tkopri l-perikli kollha f'livell nazzjonali u reġjonali sabiex tantiċipa u tirreaġixxi għal dawn ir-riskji. Fil-qosor, dawn huma miżuri strutturali biex tonqos il-vulnerabbiltà tal-pajjiżi għal ġrajjiet ta' CBRN fl-interess reċiproku tar-reġjuni u s-sigurtà tal-UE. Dan l-objettiv jista' jinkiseb permezz tal-appoġġ għall-ħolqien ta' netwerks reġjonali ta' kompetenza esperta legali, regolatorji, tekniċi, ta' kontroll u ta' infurzar rigward il-mitigazzjoni tar-riskju tas-CBRN, b'approċċ minn isfel għal fuq u transkonfinali biex jiġu indentifikati l-prijoritajiet reġjonali li ma jistgħux jiġu trattati fil-livell nazzjonali biss. Issa ġew inawgurati ħames Segretarjati Reġjonali (fl-Amman, Tbilisi, Rabat, Manila, u Abu Dhabi); ferm reċentement ġie ffirmat Fehim ta' Memorandum wieħed għall-ftuħ tas-Segretarjat fl-Uzbekistan. Qed isiru negozjati kontinwi dwar l-istabbiliment tas-Segretarjati Reġjonali f'Alġerija u Najrobi bil-ħsieb li jitlestew dalwaqt, Pajjiżi ġodda reċentement issieħbu mal-inizjattiva (il-Malawi, l-Arabja Sawdija, il-Qatar u l-Burkina Faso), biex b'hekk jammontaw għal 52 pajjiż sa minn Ġunju 2015, 34 tim tas-CBRN ġew stabbiliti u huma involuti b'mod attiv fl-attivitajiet tal-KtE, Sal-lum, ġew żviluppati Valutazzjonijiet ta' Ħtiġijiet tas-CBRN f'aktar minn 20 pajjiż u nbdew Pjanijiet ta' Azzjoni Nazzjonali tas-CBRN mis-16-il pajjiż sħab li ġejjin: Il-Filippini, il-Kambodja, is-Serbja, il-Georgia, il-Marokk, il-Montenegro, il-Cote d'Ivoire, il-Gabon, il-Kenja, l-Uganda, il-Burundi, il-Brunei, il-Myanmar, il-Laos, il-Vjetnam, ir-Repubblika Demokratika tal-Kongo, B'kollox, mill-2011 'l hawn ġew ikkuntratti sebgħa u erbgħin proġett reġjonali (madwar EUR 60 miljun) ma' konsorzji differenti, inklużi mill-Istati Membri. Fuq il-bażi tad-Deċiżjoni tal-Kunsill 2010/430/PESK tas-26 ta' Lulju 2010, il-ħidma tal-UE taħt l-Istrateġija tal-UE kontra l-Proliferazzjoni tal-Armi ta' Qerda Massiva ġiet appoġġata attivament mill-Konsorzju tan-Nonproliferazzjoni tal-UE li beda l-attività tiegħu f'Jannar 2011. Deċiżjoni ġdida adottata fl-10 ta' Marzu 2014 estendiet għal tliet snin oħra l-attivitajiet tal-Konsorzju, kemm billi bniet fuq il-kisbiet li saru u l-esperjenzi li nkisbu fil-perijodu bejn l-2011 u l-2013 kif ukoll billi żiedet proġetti ġodda u innovattivi. L-attivitajiet tal-Konsorzju żiedu l-viżibbiltà tal-UE fir-rigward ta' pajjiżi terzi u s-soċjetà ċivili u kkontribwixxew sostanzjalment għat-tfassil tal-politika tal-UE fl-oqsma ta' tan-nonproliferazzjoni u d-diżarm. Il-Konsorzju jipprovdi pjattaforma għal kuntatti informali fost il-prattikanti u jgħin fil-promozzjoni tad-djalogu bejn partijiet interessati differenti. In-netwerk tal-konsorzju tinkludi aktar minn 65 grupp ta' riflessjoni madwar l-Ewropa. L-attività kkontribwixxiet għas-sensibilizzazzjoni dwar l-isfidi tal-armi nukleari, kimiċi u bijoloġiċi. Id-Deċiżjoni tal-Kunsill b'appoġġ għall-UNSCR 1540 adottata mill-Kunsill fit-22 ta' Lulju 2013 qed tiġi implimentata mill-UNODA li jorganizza sessjonijiet ta' ħidma reġjonali u żjarat ta' għajnuna f'pajjiżi madwar id-dinja. L-implimentazzjoni ta' din id-Deċiżjoni tal-Kunsill tgħin biex jissaħħu l-isforzi nazzjonali u reġjonali rilevanti, tikkontribwixxi għat-twettiq prattiku tar-rakkomandazzjonijiet inklużi fir-Reviżjoni Komprensiva tal-2009 dwar l-istatus ta' implimentazzjoni tal-UNSCR 1540, u tagħti bidu għal u tiżviluppa pjanijiet ta' azzjoni nazzjonali fuq talba tal-Istati. L-UNODA ffirmat ftehim mal-OSKE li ser jitlob sinerġiji b'appoġġ għall-UNSCR 1540. Sinerġiji u koordinazzjoni, anke biex tiġi evitata l-possibbiltà ta' duplikazzjonijiet, ser jiġu mfittxija wkoll maċ-Ċentri ta' Eċċellenza tas-CBRN tal-UE. Diġà ġew organizzati aktar minn 15-il avveniment bil-fondi tal-UE, li l-aħħar wieħed minnhom sar fil-Ġordan f'Ġunju 2015. Wara l-adozzjoni, fl-24 ta' April 2014, ta' Komunikazzjoni tal-Kummissjoni dwar l-analiżi tal-politika ta' kontroll tal-esportazzjoni tal-UE li tidentifika għażliet ta' politika konkreti għall-modernizzazzjoni u l-adattament tal-kontrolli tal-esportazzjoni għal ċirkostanzi teknoloġiċi, ekonomiċi u politiċi li jkunu jinbidlu rapidament, il-Parlament Ewropew kellu smiegħ pubbliku f'Jannar 2015. Min-naħa tagħha, il-Kummissjoni nediet "valutazzjoni tal-impatt" tal-alternattivi ta' reviżjoni deskritti f'din il-Komunikazzjoni biex jiġu identifikati l-azzjonijiet regolatorji u mhux regolatorji l-aktar adatti biex dawn jidħlu fis-seħħ u kkuntrattat, f'Diċembru 2014, l-Istitut ta' Riċerka ta' Stokkolma dwar il-Paċi Internazzjonali (SIPRI) għall-ġbir ta' data għall-appoġġ tal-Valutazzjoni tal-Impatt u t-tħejjija tat-triq għall-preparazzjoni ta' regolamenti riveduti dwar il-kontroll tal-esportazzjoni. Mil-lat regolatorju, wara d-delega ta' kompetenza mogħtija skont ir-Regolament (UE) Nru 599/2014, ir-Regolament Delegat tal-Kummissjoni (UE) Nru 1382/2014 li jaġġorna l-lista ta' kontroll tal-UE fid-dawl ta' deċiżjonijiet meħuda fil-politika multilaterali ta' kontroll tal-esportazzjoni fl-2011-2013 daħal fis-seħħ f'Diċembru fl-2014. F'Marzu 2015, il-Kummissjoni bdiet it-tħejjijiet, f'konsultazzjoni ma' esperti mill-Istati Membri, għal regolament delegat ġdid li jaġġorna l-lista ta' kontroll tal-UE fid-dawl tad-deċiżjonijiet meħuda mill-politika tal-2014. L-implimentazzjoni tal-kontrolli fuq l-esportazzjoni ġiet appoġġata minn tliet laqgħat tal-Grupp ta' Koordinazzjoni dwar l-Użu Doppju fl-ewwel nofs tal-2015, li kkonċentraw b'mod partikolari fuq l-introduzzjoni ta' funzjonalitajiet ġodda fis-"Sistema Elettronika dwar l-Użu Doppju", u l-iskambju tekniku ta' informazzjoni dwar diversi kwistjonijiet ta' kontroll. Saret koordinazzjoni mill-UE għall-promozzjoni tal-pożizzjonijiet miftehma tal-UE fil-laqgħat rilevanti tal-politika ta' kontroll tal-esportazzjonijiet li saru fl-ewwel semestru tal-2015 (Grupp ta' Fornituri Nukleari: Laqgħat tal-Grupp Konsultattiv f'April fi Vjenna u f'Ġunju f'Bariloche/Arġentina, kif ukoll Laqgħa Plenarja f'Ġunju f'Bariloche/Arġentina; Sistema ta' Kontroll tat-Teknoloġija tal-Missili: laqgħa tal-Punti ta' Kuntatt Imsaħħa f'Marzu 2015 f'Pariġi; il-Grupp Awstralja: Laqgħa Plenarja f'Ġunju f'Perth/l-Awstralja). Kompla l-programm tal-UE ta' Sensibilizzazzjoni dwar il-Kontroll fuq l-Esportazzjoni biex isaħħaħ il-kapaċità amministrattiva u teknika f'pajjiżi terzi (23) biex jittratta ma' oġġetti b'użu doppju. Il-programm ta' sensibilizzazzjoni implimenta attivitajiet ġodda fil-Marokk, fit-Tuneżija, il-Ġordan, fil-Pakistan u fis-Serbja. Ingħatat attenzjoni speċjali biex tiġi intensifikata l-kooperazzjoni mad-Dipartiment tal-Istat tal-Istati Uniti dwar il-Kontroll tal-Esportazzjoni u s-Sigurtà tal-Fruntieri Relatata (EXBS) biex jiżdiedu s-sinerġiji bejn iż-żewġ programmi. Fi Kiev u f'Kosice ġew organizzati seminars ad hoc bil-għan li tiġi promossa kooperazzjoni transkonfinali bejn ir-reġjuni b'kontroll strateġiku kummerċjali mal-Ukrajna, il-Georgia u r-Repubblika tal-Moldova kif ukoll mal-Istati Membri tal-UE fil-Lvant. Portal ta' Sensibilizzazzjoni tal-UE (https://export-control.jrc.ec.europa.eu/) ġie stabbilit bħala pjattaforma ta' punt uniku ta' kuntatt għall-Programmi ta' Sensibilizzazzjoni kollha tal-UE (Użu-Doppju, ARMI u ATT) bil-għan li jiġi adattat l-iskambju ta' informazzjoni mal-pajjiżi sħab tal-UE. Konferenza speċifika mal-pajjiżi sħab dwar "sfidi ġodda u li qed jevolvu" relatati mal-kontroll tal-esportazzjoni saret f'Jannar 2015. Ġie finalizzat studju dwar l-isfidi tal-kontroll tal-esportazzjoni fl-Afrika. Il-programm huwa ffinanzjat taħt l-Istrument li Jikkontribwixxi għall-Istabbiltà u l-Paċi. Mill-2007 'l hawn, l-UE kienet qed tippromovi l-iżvilupp ta' Kodiċi ta' Kondotta Internazzjonali għal Attivitajiet Spazjali. Din is-sensiela ta' linji gwida internazzjonali u volontarji u l-miżuri għall-bini tal-fiduċja jsaħħu s-sikurezza, is-sigurtà u l-prevedibbiltà tal-attivitajiet kollha tal-ispazju. Linji gwida bħal dawn għandhom, fost l-oħrajn, jillimitaw jew jimminimizzaw interferenza ta' ħsara, ħabtiet jew aċċidenti fl-ispazju, kif ukoll il-ħolqien ta' debris. Din għandha tistabbilixxi r-regoli bażiċi li għandhom jiġu osservati minn nazzjonijiet li jwettqu attivitajiet fl-ispazju kemm f'attivitajiet tal-ispazju ċivili u militari. L-UE organizzat tliet ċikli ta' Konsultazzjonijiet multilaterali Miftuħa dwar l-abbozz ta' test tal-Kodiċi, fi Kiev (Mejju 2013), f'Bangkok (Novembru 2013), u fil-Lussemburgu (Mejju 2014). B'kollox, 95 Stat Membru tan-NU ħadu sehem fil-proċess ta' konsultazzjoni (61 pajjiż kienu preżenti f'kull ċiklu ta' konsultazzjoni). Il-proċess ta' Konsultazzjonijiet Miftuħa, konkluż bil-laqgħa fil-Lussemburgu, kellu rwol importanti fl-iżvilupp ta' fehim aħjar tal-pożizzjonijiet u t-tħassib tal-Istati parteċipanti. Fi tmiem il-laqgħa, il-President ikkonkluda li hemm interess internazzjonali mifrux fl-inizjattiva. Bosta nazzjonijiet esprimew ix-xewqa tagħhom li l-proċess jimxi għal fażi ta' negozjar li fiha l-abbozz ta' Kodiċi żviluppat matul il-proċess ta' konsultazzjoni ikun jista' jservi bħala l-bażi għal negozjati multilaterali futuri. F'koordinazzjoni ma' pajjiżi bl-istess fehma u bl-assistenza tal-Uffiċċju tan-NU għall-Affarijiet tad-Diżarm, l-UE skedat negozjati multilaterali dwar il-proposta tagħha għal abbozz ta' Kodiċi ta' Kondotta Internazzjonali għal Attivitajiet fl-Ispazju Extra-Atmosferiku li ser isiru fi New York mis-27 sal-31 ta' Lulju 2015. L-Istati Membri kollha tan-NU ser ikunu mistiedna għal din il-laqgħa. L-UE kompliet, f'konformità mal-Istrateġija tagħha dwar in-nonproliferazzjoni tal-AQM, tintegra b'mod sistematiku n-nonproliferazzjoni tal-AQM fir-relazzjonijiet kuntrattwali tagħha ma' pajjiżi terzi. Barra minn hekk, saru aktar negozjati għal klawżoli dwar in-nonproliferazzjoni tal-AQM fil-ftehimiet rilevanti bejn l-UE u pajjiżi terzi, b'mod partikolari mal-Malasja. In-negozjati jikkontribwixxu għas-sensibilizzazzjoni dwar il-politika tal-UE dwar in-nonproliferazzjoni u d-diżarm u jipprovdu forum biex jiżdied il-fehim reċiproku tal-pożizzjonijiet rilevanti, jidentifika oqsma possibbli għal kooperazzjoni futura u biex jinkoraġġixxi pajjiżi sħab javvanzaw b'mod konkret fir-rigward tas-sistema internazzjonali ta' nonproliferazzjoni. L-UE kompliet tkun attivament involuta fil-laqgħat tad-Diretturi tan-Nonproliferazzjoni u d-Diżarm (Aachen, 28-29 ta' Jannar, u Hamburg, 4-5 ta' Marzu), li wasslu għan-negozjar b'suċċess ta' dikjarazzjoni ta' nonproliferazzjoni u diżarm, mehmuża mad-dikjarazzjoni ta' Lubeck tal-Ministri Barranin tal-15 ta' April. Sa mill-ħolqien tagħha fl-2002, is-Sħubija Globali (GP) espandiet u saret pjattaforma ta' koordinazzjoni u kooperazzjoni, li issa tgħodd mal-20 sieħeb addizzjonali. Fis-Summit ta' Deauville f'Mejju 2011, il-mexxejja qablu li jkomplu jsaħħu s-sigurtà bijoloġika, l-implimentazzjoni tal-UNSCR 1540, l-impenn xjentifiku u s-sigurtà nukleari u radjoloġika. L-Istati Uniti fl-2012, ir-Renju fl-2013 u r-Russja, sas-sospensjoni tagħha mill-G8 fl-2014, mexxew din l-aġenda 'l quddiem, partikolarment billi saħħew il-ħames sottogruppi ta' ħidma eżistenti dwar is-sigurtà bijoloġika, is-sigurtà kimika, is-sigurtà nukleari u radjoloġika, iċ-Ċentri ta' Eċċellenza (CoE) u s-sensibilizzazzjoni u l-espansjoni taħt il-Grupp ta' Ħidma dwar is-Sħubija Globali. Iċ-Ċentri ta' Eċċellenza tal-UE jkomplu jiġu involuti b'mod prominenti fis-Sottogrupp ta' Ħidma dwar iċ-Ċentri ta' Eċċellenza tas-Sħubija Globali, partikolarment bħala għodda biex jiġi faċilitat l-iskambju ta' informazzjoni fuq livell reġjonali u, possibbilment, biex tiġi evitata d-duplikazzjoni fost id-donaturi. L-UE kkondividiet il-prijoritajiet Ġermaniżi definiti għall-Presidenza tagħha fil-perijodu 2014-2015, b'mod partikolari rigward il-bijoxjenzi li jinsabu l-ewwel nett fuq l-aġenda. L-objettiv huwa li jiġu żgurati aħjar il-materjali u jittieħed kont aħjar tagħhom, li jissaħħu s-sorveljanza tal-mard u r-rispons ta' emerġenza (jiġifieri l-Ebola u pandemiji oħra), li jissaħħu n-netwerks nazzjonali u globali u tiġi rinfurzatal-imġiba sikura u responsabbli fil-bijoxjenzi. Dan huwa konformi mar-rwol importanti li l-UE diġà kellha fil-bijoxjenzi permezz tad-Deċiżjonijiet tal-Kunsill dwar il-BTWC u l-WHO, kif ukoll permezz ta' tliet Laboratorji Mobbli tal-UE, li dalwaqt ser isiru erbgħa, li diġà intbagħtu fl-Afrika tal-Punent f'Mejju 2014. L-UE tat kontribut attiv fin-negozjati dwar l-adozzjoni ta' ftehim aġġornat għaċ-Ċentru Internazzjonali tax-Xjenza u t-Teknoloġija (ISTC). L-għan tal-ISTC huwa li jinvolvi lix-xjenzati u l-inġiniera li għandhom għarfien b'użu doppju f'attivitajiet tar-riċerka paċifiċi jew programmi kummerċjali mal-UE u msieħba oħra. Huwa jfittex li jkompli juża l-għarfien b'użu doppju billi jidderieġi mill-ġdid u jerġa' jistazzjona lix-xjenzati rilevanti u għalhekk jista' jkollu rwol fil-proċess tas-sejba ta' soluzzjonijiet fit-tul għall-kriżijiet tal-proliferazzjoni. Matul in-negozjati, l-UE enfasizzat il-ħtieġa ta' ftehim li jippermetti lill-ISTC jimplimenta proġetti li jistgħu jikkontribwixxu biex jiġu indirizzati b'mod effettiv sfidi f'oqsma ta' tħassib fir-rigward tal-proliferazzjoni, inkluż fil-Lvant Nofsani. L-uffiċċju tal-fergħa l-ġdid tal-ISTC infetaħ uffiċjalment f'Astana f'Ġunju 2014. Il-Mibgħut Speċjali kellu laqgħat ta' djalogu politiku dwar in-nonproliferazzjoni u d-diżarm mal-Brażil, l-Eġittu, il-Ġappun, l-Istati Uniti u l-Iżrael. Huwa kellu wkoll għadd ta' konsultazzjonijiet bilaterali oħra ma' diversi atturi, inkluż fil-marġini ta' avvenimenti importanti bħall-Konfernza għar Reviżjoni tat-TNP fl-2015 fi New York (Ir-Rappreżentant Għoli tan-NU għall-Affarijiet tad-Diżarm, id-Direttur tal-UNIDIR, l-Istati Uniti, ir-Repubblika tal-Korea, l-Iżrael, l-Eġittu, eċċ.).
Extracted from C_296_2015.html